VSL Sklep Cst 78/2021
Sodna praksa višjih sodišč, 2021-03-03

Vesna Jenko (preds.), Helena Miklavčič (poroč.), Nada Mitrović

stečajni postopek nad pravno osebo - pravni interes za pritožbo - nedovoljena pritožba

Upnica nima pravnega interesa za pritožbo zoper izpodbijani sklep, saj so bile upnici v tem stečajnem postopku priznane vse njene terjatve po šestem odstavku 296. člena ZFPPIPP, ki jih je zatrjevala in ki izhajajo iz njenega Seznama izvršilnih naslovov.

1. Sodišče prve stopnje je z izpodbijanim sklepom o priznanih in prerekanih terjatvah ter o tem, kdo mora v drugem postopku uveljaviti zahtevek za ugotovitev obstoja oziroma neobstoja prerekanih terjatev, ločitvenih pravic oziroma izločitvenih pravic, odločilo tako, kot je navedeno v končnem seznamu preizkušenih terjatev z dne 6. 1. 2021, ki je sestavni del tega izreka in je objavljen hkrati z objavo tega sklepa.

2. Zoper sklep se pritožuje upnica Republika Slovenija in navaja, da v Končnem seznamu preizkušenih terjatev z dne 7. 1. 2021 (pravilno 6. 1. 2021) niso v celoti zajete njene terjatve po 3. točki šestega odstavka 296. člena ZFPPIPP, ki izhajajo iz Seznama izvršilnih naslovov MF FURS št. DT 000-24/2020-2231 z dne 23. 11. 2020, št. DT 000-24/2020-2229 z dne 23. 11. 2020 in št. DT 000-24/2020-2230 z dne 23. 11. 2020 (v nadaljevanju Seznam izvršilnih naslovov). Navedeni Seznam izvršilnih naslovov je upnica priložila že pritožbi z dne 24. 11. 2020, ki jo je vložila zoper sklep o preizkusu z dne 20. 11. 2020, saj je tudi le delno zajel njene terjatve po istem seznamu izvršilnih naslovov. Po mnenju pritožbe to pomeni, da vsebuje sedaj izpodbijani sklep o preizkusu (ponovno) napačne zneske terjatev upnice. Upnica v pritožbi zato predlaga, da pritožbeno sodišče njeni pritožbi ugodi in izpodbijani sklep oziroma končni seznam preizkušenih terjatev spremeni tako, da vanj uvrsti celotno terjatev upnice, kot ta izhaja iz zgoraj navedenega Seznama izvršilnih naslovov.

5. Iz šestega odstavka 296. člena ZFPPIPP izhaja, da v stečajnem postopku ni potrebno prijaviti med drugim tudi terjatev za plačilo davkov na podlagi obračuna davka ali popravljenega obračuna davka za obdobje pred začetkom stečajnega postopka, ki je bil davčnemu organu predložen po začetku stečajnega postopka in ta terjatev velja za pravočasno prijavljeno z dnem predložitve obračuna davka ali popravljenega obračuna davka davčnemu organu (3. točka šestega odstavka 296. čelna ZFPPIPP). Te terjatve mora upravitelj sam vnesti v osnovni ali dopolnjeni seznam preizkušenih terjatev in veljajo za ugotovljene v znesku, ki ga upravitelj navede v seznamu preizkušenih terjatev, v katerega so vključene (sedmi odstavek 296. člena ZFPPIPP).

6. Iz podatkov spisa izhaja, da je upravitelj v osnovni seznam preizkušenih terjatev z dne 5. 10. 2020 (PD 17) vključil terjatve upnice, ki temeljijo na šestem odstavku 296. člena ZFPPIPP, in sicer terjatev ZPIZ 246,23 EUR, terjatev ZZZS 135,99 EUR in terjatev FURS 58,18 EUR. Te terjatve so uvrščene tudi v Končni seznam preizkušenih terjatev z dne 19. 11. 2020 (PD 35), ki je sestavni del sklepa o preizkusu terjatev ter ločitvenih in izločitvenih pravic z dne 20. 11. 2020 (PD 37) in je postal pravnomočen 8. 12. 2020. Zoper ta sklep je upnica sicer dne 24. 11. 2020 vložila pritožbo (PD 38), vendar jo je kasneje umaknila (vloga upnice z dne 8. 12. 2020; PD 42). V tej pritožbi (na navedeno pritožbo z dne 24. 11. 2020 se upnica sklicuje tudi v pritožbi, ki je predmet tega pritožbenega postopka) je upnica navajala, da upravitelj v seznam ni vključil vseh terjatev upnice, ki bi jih moral, in sicer je upnica izkazovala iz tega naslova za ZPIZ skupaj 247,70 EUR, za ZZZS skupaj 273,64 EUR in za FURS skupaj 136,00 EUR. To so torej terjatve upnice po šestem odstavku 296. člena ZFPPIPP. Upravitelj je glede na navedeno izdal dne 27. 11. 2020 še en, Dodatni seznam preizkušenih terjatev, v katerega je uvrstil manjkajoče terjatve upnice, in sicer za ZPIZ 1,47 EUR, za ZZZS 137,65 EUR in za FURS 77,82 EUR. Na podlagi Dodatnega seznama preizkušenih terjatev z dne 27. 11. 2020 je upravitelj nato izdelal Končni seznama preizkušenih terjatev z dne 6. 1. 2021, ki je sestavni del izpodbijanega sklepa in ki pravilno vključuje le terjatve iz Dodatnega seznama preizkušenih terjatev z dne 27. 11. 2020, saj so bile le te predmet dodatnega preizkusa terjatev. Ostale terjatve upnice so bile namreč že predmet preizkusa po sklepu o preizkusu terjatev ter ločitvenih in izločitvenih pravic z dne 20. 11. 2020 (PD 37) in ne morejo biti predmet ponovnega preizkusa terjatev. Na ta način so bile upnici s sklepom o preizkusu terjatev ter ločitvenih in izločitvenih pravic z dne 20. 11. 2020 (PD 37) in izpodbijanim sklepom priznane terjatve skupaj ZPIZ 247,70 EUR, ZZZS 273,64 EUR in FURS 136,00 EUR, to pa je celotna terjatev upnice po šestem odstavku 296. člena ZFPPIPP. Upnici so bile torej v tem stečajnem postopku priznane vse terjatve iz njenega Seznama izvršilnih naslovov, saj je potrebno oba sklepa o preizkusu terjatev ter ločitvenih in izločitvenih pravic (tako tistega z dne 20. 11. 2020, kot sedaj izpodbijanega z dne 7. 1. 2021) obravnavati skupaj. Izpodbijani sklep z dne 7. 1. 2021 namreč ne more pomeniti nadomestnega sklepa o preizkusu terjatev z dne 20. 11. 2020, saj je le-ta že postal pravnomočen dne 8. 12. 2020, temveč gre za dodatni sklep o preizkusu terjatev ter ločitvenih in izločitvenih pravic v tem stečajnem postopku.

7. Glede na navedeno pritožbeno sodišče ugotavlja, da upnica nima pravnega interesa za pritožbo zoper izpodbijani sklep, saj so bile upnici v tem stečajnem postopku priznane vse njene terjatve po šestem odstavku 296. člena ZFPPIPP, ki jih je zatrjevala in ki izhajajo iz njenega Seznama izvršilnih naslovov. Pritožbeno sodišče je zato pritožbo upnice kot nedovoljeno zavrglo (1. točka 365. člena v zvezi s četrtim odstavkom 343. člena ZPP in prvim odstavkom 121. člena ZFPPIPP).

Zakon o finančnem poslovanju, postopkih zaradi insolventnosti in prisilnem prenehanju (2007) - ZFPPIPP  - člen 296, 296/6, 296/6-3, 296/7

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.